محمد لخلفي

محمد لخلفي (مزيود ف 2 مارس 1937 ف الدارلبيضا، توفى ف 21 دجنبر 2024 ف نفس لمدينة) مومتيل مغريبي، لي كيتّعتابر من روّاد الجيل اللول ديال لمسرح لمغريبي.

 حياتو 
لعب لخلفي ف أدوار مختالفة على خشبة لمسرح، و شارك ف بزاف د اللقاءَات و لعروض لفنية و لمسرحية. بان ف لمسرح لمرة اللولة ف 1957 ف مسرح لهواة معا الطيب الصديقي و أحمد الطيب لعلج، و غيرهم. ف 1959، أسس فرقة "المسرح الشعبي"، و من بعد فرقة "الفنان المتحدين"، لي قدّمات سبعة د لمسرحيات. أول وحدة كانت مسرحية "العائلة المثقفة"، لي بانت فيها ثريا جبران ف دور لبوطولة. كان من اللولين لي بانو ف التلفازة من فاش بدات ف الستينات د لقرن 20، و قدّم فيها فيلم بوليسي ب عنوان "التضحية"، و موراها مسلسل "بائعة الخبز".

شارك ف بزاف د لأعمال، منها فيلم "سكوت، اتجاه ممنوع" ديال لموخريج عبد الله الصباحي، و فيلم "هنا و لهيه" ديال محمد إسماعيل. زيادة على هادشي، شارك ف لمسلسل التاريخي ملوك الطوائف، و لعب دور فرد من عائلة بنزيري ف مسلسل لالة فاطمة لي نتجاتو دوزيم.

توفى محمد لخلفي ف دارو ف الدارلبيضا، بعدما كان دوّز شهراين ف السبيطار، و كان خرج منو ف 19 دجنبر.

 مصادر 

تصنيف:زيادة 1937
تصنيف:مومتيلين ؤ مومتيلات د لمسرح مغاربا
تصنيف:ناس توفاو ف الدار البيضا
تصنيف:وفيات 2024
تصنيف:ناس تزادو ف الدار البيضا